Fernande Baetens

Fernande Baetens (Anberes, 1901eko uztailaren 11 - 1977) legelari feminista katoliko belgikarra izan zen.

 Biografia 
Fernande Baetens 1901eko uztailaren 11n jaio zen Anberesen eta 1977an hil zen.

Bere familiak Popelin familiarekin lotura handia zuenez, Fernandek, txikitan, behin eta berriro entzun zuen Marie Popelinen historia, emakumea izateagatik abokatutzako azterketa gainditu  ezin izan zuen zuzenbideko doktorearen historia, hain zuzen.

Fernande Baetensek Bruselako Henriette Dachsbeck Lizeoan ikasi zuen. Ondoren, Zuzenbideko ikasketak egin zituen Bruselako Unibertsitate Librean. 1926an doktoretza lortu zuen. Literatura ikasketen ziurtagiria ere bazuen.

1938ra arte (edo 1935era arte, beste iturri batzuen arabera), Bruselako Apelazio Gorterako lan egin zuen, baina Abokatuen Elkargoko kide izan zen 1954ra arte.

Bruselako Unibertsitate Libreko lizentziatu feminista askok bezala, Baetensek ere Belgikako Emakume Unibertsitarioen Federazioarekin bat egin zuen, eta han ezagutu zituen, besteak beste, Paule Lamy eta Georgette Ciselet. 1927tik 1928ra, eta 1931tik 1934ra, federazio horretako lege-kontseilaria izan zen. 1932an, Edinburgoko Emakume Unibertsitarioen Nazioarteko Biltzarrean federazioa ordezkatu zuen.

1930ean Belgikako Emakumeen Kontseilu Nazionalean (CNFB) sartu zen. 1933an idazkari nazionalaren laguntzaile izendatu zuten eta Stockholmeko Emakumeen Nazioarteko Kontseiluan (CIF) parte hartu zuen.

1935ean, Belgikako Emakumeen Kontseilu Nazionaleko (CNFB) idazkari nazional izendatu zuten, eta, ondoren, presidente 1957ra arte. Ardura ugari izan zituen CNFBn eta Emakumeen Nazioarteko Kontseiluan (CIF). Besteak beste, CIFko presidenteordea izan zen 1947tik 1951ra, eta haren Buletinaren arduraduna 1966tik 1970era. Buletinean emakumeen eskubideei buruzko artikulu juridikoak argitaratu zituen.

1946tik 1957ra «Ligues ouvrières féminines chrétiennes» (Emakume Kristauen Langile Batzordeak) erakundearen kontseilari juridikoa izan zen. Kontseilari gisa, emakume langileei euren aldarrikapenak prestatzen eta hizkuntza juridikoan transkribatzen lagundu zien. Familia xumeen egoerak bereziki hunkitzen zuen, eta amen heziketa arlo sozialean, zibikoan eta pertsonalean sustatzeko lan egin zuen. Gizarte Zerbitzuko Eskola Katolikoan ere eskolak eman zituen.

1972tik aurrera, osasun arazoak zirela eta, alde batera utzi zituen bere ardurak.

 Erreferentziak 

 Kanpo estekak 

Kategoria:1977ko heriotzak
Kategoria:Belgikako feministak
Kategoria:Belgikako emakumeak